སྐབས་དེར་གནམ་འཁོར་ལོ་རྩིབས་བརྒྱད་ཀྱི་མར་ཞབས།ས་པདྨ་འདབ་བརྒྱད་ཀྱི་གོང་རོལ།རི་མཆོག་རྨ་རྒྱལ་སྤོམ་རའི་ཉེ་ཆར།ཆུ་མཆོག་རྨ་ཀླུང་གཡས་འཁྱིལ་གྱི་དྲ་མིགརྨ་དྲོ་ལུ་གུའི་མཁལ་ཁུགས།རྨ་ལི་མ་ནོར་བུ་དགའ་འཁྱིལ།སྟེང་དག་པ་ལྷ་ཡི་ཕོ་བྲང་།སྐུ་མཁར་སེང་འབྲུག་སྟག་རྩེ་དེ་རུ་སངས་རྒྱས་སྟོང་གི་ཐུགས་སྲས།རིགས་གསུམ་མགོན་པོའི་རྣམ་སྤྲུལ།དབུ་ནག་བོད་ཀྱི་སྐྱབས་མགོན།སེང་ཆེན་ནོར་བུ་དགྲ་འདུལ་དེ་ཉིད་ཐུགས་འོད་གསལ་གྱི་ཀློང་དུ་མཉམ་བཞག་མཛད་དེ།འགྲོ་བ་ཀུན་ལ་ཉེ་རིང་མེད་པར་ཉིན་ལ་འགྲོ་བ་མི་ཡི་དོན་དང་།མཚན་ལ་ལྷ་ཀླུ་གཉན་གསུམ་གྱི་འགྲོ་དོན་རྒྱ་ཆེར་མཛད་ཅིང་བཞུགས་པའི་སྐབས་སུ་སྨན་ཨ་ནེ་གནམ་སྨན་དཀར་མོ་དེས་ལྷོ་ཙ་རིའི་སྨན་རྫོང་ཕབ་དགོས་ཚུལ་གྱི་ལུང་བསྟན་བྱུང་ངོ་།།དེ་ནས་གླིང་གི་དཔུང་དམག་དེ་ནམ་མཁའི་སྐར་ཚོགས་ལྟར་དཔུང་སྐྱོད་བྱས་ཏེ་ཙ་རིའི་དཀྱིལ་འཁོར་ཐང་དུ་སྒར་བབས་ཤིང་ཕན་ཚུན་གཉིས་ཀྱིས་འཁྲུག་རེས་མང་དུ་བྱས།སྲས་ཆུང་ཟླ་འོད་འབུམ་ལུ་ཟེར་བ་དེ་སྟག་རོང་དམག་གིས་གསོན་བཟུང་བྱས་པས་ལྷོ་ཙ་རི་མོན་གྱི་གསང་གཏམ་ཡོད་ཚད་གླིང་ལ་བཤད།གླིང་སྟག་རོང་དཔོན་པོའི་སྒྱོགས་ཟོར་གྱིས་མེ་ཆུ་བྲག་གི་འགག་སྒོ་ཡོངས་སུ་གཏོར་ནས་ཙ་རིའི་དམག་ལ་ཕམ་ཉེས་ཚབས་ཆེན་བཟོས།གཡུ་འབྲུག་དཔུང་རིང་དེ་གླིང་སྒར་ལ་ཤོར་ནས་ཁྲ་མོ་གླིང་གི་དམག་རྣམས་རམ་ནག་སེར་བས་བརྡུངས་འདྲ་བྱས་ཤིང་ལྷག་པར་དུ་ལྷའུ་ཉི་མ་གྲགས་པ་དང་སྟག་སྲས་དགྲ་ལྷ་གཉིས་ཀྱི་དབུ་རིལ་ལེར་བླངས་ཏེ་སུས་ཀྱང་གདོང་མ་བརྟན་པར་གླིང་པ་རྣམས་ལ་ཕམ་ཉེས་ཡ་ང་བ་བྱུང་།འབྲུ་སྒ་སྡེ་ཆོས་སྐྱོང་བེར་ནག་གིས་སྒྱོགས་ཀྱི་འཕྲུལ་འཁོར་བསྐོར་ནས་ལྷོ་པ་རྣམས་འཕར་བས་ར་ཁྱུ་དཀྲུགས་འདྲ་བྱས་ཏེ་རྟིང་མ་དགུང་ལ་གྲགས་པ་བླངས།ལྷོ་པའི་དམག་དཔོན་གཡུ་འབྲུག་དཔུང་རིང་དང་བློ་གྲོས་རབ་གསལ་གཉིས་ཀྱི་བར་ལ་རྩོད་པ་བྱུང་སྟེ་འཁོན་རེས་བྱས་ཤིང་དམག་ཁག་གཉིས་ལ་འཐོར་འགོ་བརྩམས།ཞལ་དཀར་སྲས་ཀྱིས་དམག་དཔོན་གཉིས་ཀྱི་འཁྲུག་རྩོད་བསྡུམས།ཡིན་ནའང་ནམ་ཕྱེད་ཙམ་ལ་བློན་པོ་བློ་གྲོས་རབ་གསལ་གསང་སྟབས་ཀྱི་སྒོ་ནས་ཁྲ་མོ་གླིང་གི་ཕྱོགས་སུ་བྲོས་པར།ཞལ་དཀར་སྲས་ར་མདར་བརྒྱུགས་པས་ན་ཚ་ཞང་འདན་མས་ཁོ་མདའ་གཅིག་གི་རྩེ་ལ་བསྐྱོན།གླིང་པ་རྣམས་ཀྱིས་བློ་གྲོས་རབ་གསལ་བསུ་ཆེད་དགའ་ལ་བཞི་གྱེན་ལམ་འཕྲང་འགག་ནས་གླིང་གི་དཔའ་རྟུལ་བདུན་གྱིས་གཡུལ་འཁྲུག་ཡ་ང་བ་བྱས་ཏེ་ཁྲག་གི་མཚོ་མོ་བསྐྱིལ།